25% מהישראלים: "חמאס ניצח בלחימה"; קצין בכיר: "הם התחננו להפסיק את האש"
מסקר חדשות10 בנוגע לתחושות הציבור אחרי "צוק איתן", עולה כי שליש מהציבור מעריך שהסבב הבא בעזה ייפתח בעוד חצי שנה בלבד. 60% מהנשאלים השיבו כי תחושת הביטחון שלהם נפגעה לאחר המבצע. בצה"ל מבטלים את הביקורת: "חמאס מסכם את המלחמה הזו ככישלון"
ביממה שלאחר סיום מבצע "צוק איתן", מסקר חדשות10 עולה פער עצום בין הצהרות הדרג המדיני והדרג הצבאי לבין תחושות הציבור כלפי תוצאות הלחימה. קצין בכיר הגיב אמש (רביעי) לביקורת הציבורית ואמר כי "הנהגת חמאס בעזה התחננה להפסיק את האש".
בסקר, שערכה חברת פאנל פרויקט המדגם בהנהלת ד"ר אריאל איילון, עולה כי לא פחות מ-37% מהציבור מעריכים שהסבב הבא מול חמאס יתרחש תוך פחות מחצי שנה בלבד. 22% העריכו כי מדובר בחצי שנה עד שנה, ורק 13% השיבו כי הלחימה תתחדש בעוד למעלה משנתיים.
על השאלה "האם הביטחון שלך גבר או פחת בעקבות המבצע", השיב רוב מוחלט של 60% כי תחושת הביטחון פחתה. רק 19% העידו כי ביטחונם גבר לעומת 21% שאמרו כי אינם יודעים.
את השינוי הדרמטי ביותר בקרב הציבור ניתן לראות בשאלת הצד המנצח בלחימה. בתחילת חודש אוגוסט, עם יציאת כוחות צה"ל מרצועת עזה, ענו 60% כי ישראל ניצחה ב"צוק איתן" - לעומת 32% בלבד שסבורים כך גם כיום. רבע מהנשאלים טענו כי חמאס ניצח ו-26% אמרו כי הלחימה "הסתיימה בתיקו".
השאלה הרביעית בסקר נגעה לצורך של ישראל לפעול למיטוט שלטונו של חמאס ברצועת עזה, והיא זכתה לתשובה חד משמעית. 75% מהמשיבים ענו כי יש לפעול כדי למוטט את שלטון חמאס, לעומת 18% בלבד הסבורים כי אין צורך כזה. 7% השיבו שהם אינם יודעים.
מטבע הדברים, במטה הכללי לא אהבו את הפרשנויות שדיברו על תיקו או כישלון. באגף המודיעין של צה"ל קיימו ישיבה שנועדה לסכם את המבצע דווקא מהצד של חמאס, קבעו קצינים בכירים כי חמאס רואה במבצע צוק איתן תבוסה של ממש.
אין ספק כי הצבא יכול לזקוף לזכותו הישגים בלתי מבוטלים ב-50 ימי הלחימה. מערכת כיפת ברזל עשתה את המוטל עליה וצמצמה באופן דרסטי את פגיעת הרקטות בלב העורף הישראלי. כל הפיגועים "האיכותיים" שתכנן חמאס, כולל חדירה ממנהרות, כשלו ואלה גם הושמדו. בנוסף, בוצעה פגיעה בראשי חמאס שייתכן כי כוללת גם המוח שמאחורי הזרוע הצבאית, מוחמד דף. לפחות 900 פעילי טרור חוסלו במהלך המבצע.
בכף החובה, הכישלונות מונים את יכולת החמאס לשבש את חיי השגרה ברוב מדינת ישראל. בנוסף, יישובי עוטף עזה ספגו פגיעה קשה ביותר. בנוסף ישנו שיבוש הטיסות בנתב"ג והקושי של צה"ל לדכא את ירי הרקטות לאורך 50 ימי הלחימה. המאזן הזה, כך אומר קצין בכיר לחדשות10, "הביא את הנהגת חמאס בעזה להתחנן בפני ההנהגה בחוץ להפסיק את האש".